Nopeiden, yli 30 megan laajakaistaliittymien saatavuudessa on Suomessa suuria eroja. Viestintäviraston selvityksen mukaan Pohjanmaalla ja Uudellamaalla valokuituliittymän saatavuus on parasta.

Yksittäisistä kunnista Utsjoki peittoaa muut valokuitulaajakaistan saatavuudessa. Viestintäviraston selvityksessä seuraavat sijat veivät Pedersören kunta, Pietarsaari ja Uusikaarlepyy.

Kymenlaaksossa ja Pohjanmaalla puolestaan kiinteiden laajakaistaliittymien saatavuus on selvityksen mukaan paras. Viestintävirasto selvitti nopeiden laajakaistayhteyksien saatavuutta tämän vuoden keväällä.

- Utsjoki on sen takia kärjessä, että siellä on laajakaistahankkeen ansiosta rakennettu hyvin kattava verkko, ja näissä muissa kunnissa yleensä on pieni paikallinen operaattori, joka on aktiivisesti rakentanut valokuituverkkoa, sanoo viestintämarkkina-asiantuntija Tapio Oikarainen Viestintävirastosta.

Oikaraisen mukaan erot nopeiden laajakaistaliittymien saatavuudessa johtuvat siitä, että eri kunnissa toimivat eri operaattorit, jotka rakentavat verkkoja eri strategioilla.

Hänen mukaansa myös pääkaupunkiseutu ja suuret kaupungit pärjäävät vertailussa hyvin. Suurimmissa kaupungeissa voidaan Oikaraisen mukaan tarjota esimerkiksi kaapeli-tv-verkossa nopeita laajakaistayhteyksiä.

Monessa kunnassa valokuituyhteyksistä voi yhä silti vain haaveilla.

- Hyvinkin monessa kunnassa saatavuus on peruslaajakaistan varassa, eikä nopeita valokuituyhteyksiä ole saatavilla. Nämä ovat yleensä pieniä maaseutukuntia, muutaman tuhannen asukkaan kuntia.